་ཁས་བླངས་ཇི་བཞིན་དུ། །མ་གཡེལ་མ་གཡེལ་མོན་བུ་ཕོ་མོའི་ཚོགས། །ཤ་ཟ་ཁྲག་འཐུང་མི་ཟན་བླ་རྐུན་བཅས། །མ་ཐོགས་རེངས་པའི་ཚུལ་གྱིས་ལས་ལ་འཆོས། །དམར་ཆེན་གཏོར་མ་ཆེན་པོས་ཁྱོད་བསྒྲུབས་ན། །བོས་པའི་ཚེ་ན་དམ་ཅན་སྙིང་མ་རིང་། །སྨན་རཀ་རྒྱ་མཚོར་བཅས་ནས་ཁྱོད་བསྒྲུབས་ན། །བསྐུལ་བའི་དུས་སུ་ལས་མགོན་བང་མ་བུལ། །དཀའ་བ་ཁྱད་དུ་བསད་ནས་ཁྱོད་བསྒྲུབས་ན། །རྦད་པའི་དུས་སུ་སྟོབས་ཆེན་སྩལ་མ་ཞན། །ལུས་སྲོག་ཐད་དུ་བོར་ནས་ཁྱོད་བསྒྲུབས་ན། །མངག་པའི་ཚེ་ལ་སྲོག་གཤེད་ཁམས་མ་ཆུང་། །སྟོབས་ཆེན་ཁྱོད་ལ་ལས་སུ་གཏད་པ་ནི། །སངས་རྒྱས་བསྟན་བཤིག་བླ་མའི་སྐུ་ལ་བསྡོ། །སྐྱེ་འགྲོ་ཡོངས་ཀྱི་བདེ་བ་འཇམ་བྱེད་ཅིང་། །སྲུང་མ་ཁྱེད་ལ་དོ་བསྡོ་ཁྱད་དུ་བསད། །རྣལ་འབྱོར་བདག་ལ་ལྷ་མེད་ཟེར་ཞིང་བརྙས། །དམ་ཉམས་དགྲ་བགེགས་མི་ནོར་འཁོར་བཅས་རྣམས། །སྟོང་གསུམ་འཇིག་རྟེན་གང་ན་གནས་ཀྱང་རུང་། །སྐད་ཅིག་ཉིད་ལ་མངོན་སུམ་འདིར་ཁུག་ཅིག །འཇིགས་པའི་མུན་ཆེན་ནག་པོས་མདུན་ནས་སུས། །ལས་ཀྱི་རླུང་དམར་འཚུབས་མས་རྒྱབ་ནས་ཕུལ། །གནམ་གྱི་འཇུག་ཐག་དཀར་པོ་སྟེང་ནས་ཆོད། །ས་བའི་རྟེན་ཕུར་ནག་པོ་འོག་ནས་ཕུད། །དམ་ཉམས་སྙིང་ཁྲག་དམར་པོ་ཐང་ལ་ཕོས། །དོན་སྙིང་ནང་ཁྲོལ་དྲོན་མོ་ཧབ་ཀྱིས་ཐོབ། །ཀླད་ཁྲག་ཤ་རུས་དམར་པོ་ཆེམ་ཆེན་ཟོ། །མི་ནོར་ཟས་གསུམ་ཐལ་བ་རྡུལ་དུ་རློག །རྣལ་འབྱོར་བདག་ཙམ་སྐྱོང་བའི་སྩལ་མེད་ན། །སྙིགས་དུས་རྒྱལ་བའི་བསྟན་པ་ཇི་ལྟར་བསྲུང་། །བསྟན་ལ་གནོད་བྱེད་བྱུང་ཚེ་མི་སྒྲོལ་ན། །ཞིང་བཅུའི་གཤེད་མར་ཁས་བླངས་ངོ་རེ་གནོང་། །དེ་བས་དམ་རྫས་མཆོད་གཏོར་འདི་བཞེས་ལ། །བདག་གིས་ཇི་ལྟར་བཅོལ་བའི་ཕྲིན་ལས་རྣམས། །མ་གཡེལ་ད་ལྟ་ཉིད་དུ་བསྒྲུབ་ནས་ཀྱང་། །བྱང་ཆུབ་བར་དུ་སྲུང་སྐྱོབ་སྡོང་གྲོགས་མཛོད། །ཅེས་བརྗོད། བདུན་པ་ལ་སྐམ་རློན་གྱི་ཐུན་བསྐྱེད་པ། དགུག་གཞུག་བྱ་བ། ལྷ་དབྱེ་བ། དཔང་གཟུག་པ། བསད་ལས་དངོས། ལིང་རོ་སྟོབས་པ་ལས། དང་པོ་ནི། སྐམ་རློན་གྱི་ཐུན་གཉིས་ཨ་མྲྀ་ཏ
ས་བསངས།

སྭ་བྷཱ་ཝ
ས་སྦྱངས།
སྟོང་པའི་ངང་ལས་སྐམ་ཐུན་ཧཱུྃ་ལས་མཚོན་ཆ་སྣ་ཚོགས་ཀྱི་ཕུང་པོ་ནད་དང་། དུག་དང་མེའི་འོད་ཟེར་འཕྲོ་ཞིང་འབར་བ་འུར་འུར་སོག་སོག་ཐོག་ཐོག་གི་སྒྲ་སྒྲོགས་པ། དགྲ་བགེགས་རྣམས་སྐད་ཅིག་ལ་འཇོམས་པའི་ནུས་ལྡན་དུ་གྱུར། རློན་ཐུན་ཁྱུ་མཆོག་གི་རྭའི་ནང་དུ་བྷྱོཿ ལས་ནད་སྣ་ཚོགས་ཀྱི་རང་བཞིན་ཁྲག་མཚོ་ཁོལ་མ་དུག་གི་རླངས་པ་ན་བུན་ནག་པོའི་ཁྲོད་ནས་འོད་ཟེར་ཁ་དོག་སྣ་ཚོགས་འཁྲུགས་པ། རྦ་རླབས་གཡོ་ཤིང་ལོང་ལོང་ཁོལ་བར་གྱུར། བདག་མདུན་གྱི་ཐུགས་ཁ་ནས་འོད་ཟེར་འཕྲོས་པས་འཇིག་རྟེན་གྱི་ཁམས་ཀྱི་དྲེགས་བྱེད་ཐམས་ཅད་མཚོན་དང་། དུག་དང་། ཡམས་ནད། རིམས་ནད་ཀྱི་རྣམ་པར་བསྡུས་ཏེ་མདུན་གྱི་ཐུན་རྣམས་ལ་ཐིམ་པས་སྐད་ཅིག་ཉིད་ལ་དགྲ་བགེགས་ཐམས་ཅད་ཐོགས་མེད་དུ་འཇོམས་པའི་ནུས་ལྡན་དུ་གྱུར། ཨོཾ་ཤྲཱི་མ་ཧཱ་ཀཱ་ལཱ་ཡ། ཤཱ་ས་ན་ཨུ་པ་ཧ་རི་ཎེ། ཨེ་ཀ་ཨ་པཉྩི་མ་ཀ་ལོ་ཨ་ཡཾ། ཨི་དཾ། རཏྣ་ཏྲ་ཡཱ་ཡ། ཨ་པཱ་ཀ་རི་ནཾ། ཡ་ཏི་པྲ་ཏཱི་ཛྙ་སྨ་ར་སི་ཏ་དཱ། ཨི་དཾ་དུཥྚཾ་ཁ་ཁ་ཁཱ་ཧི་ཁཱ་ཧི། མཱ་ར་མཱ་ར། གྲྀཧྞ་གྲྀཧྞ། བྷནྡྷ་བྷནྡྷ། ཧ་ན་ཧ་ན། ད་ཧ་ད་ཧ། པ་ཙ་པ་ཙ། དི་ན་མེ་ཀེ་ན། མཱ་ར་ཡ་ཧཱུྃ་ཕཊ། ཨོཾ་རོ་རུ་རོ་རུ་ཏྲི་ཙ་པ་ལ་ཨ་ཤུག་མེ་མ་ཧཱུྃ་མ་བྷྱོཿཛཿཛཿཏྲཀ་རཀྵ་ཁ་མུཎྚ། རུ་ལུ་རུ་ལུ་ཏྲཀ་རཀྵ། སྙིང་ཁྲག་སྙིང་བྷྱོཿ སྤུ་ཏ་སྤུ་ཏ་བྷྱོཿ ཤ་ཤ་ཏྲག ཤ་ཤ་ཏྲག ཏྲཀྨོ་ཏྲ་ཡ། སྙིང་ཁྲག་ཏྲཀྨོ་ཏྲ་པ་གནོད་བྱེད་མཱ་ར་ཡ། ཨོཾ་མ་ཧཱ་རཀྵ་ཙིཏྟ་སྲོག་ཏུཾ་ཏུཾ། ཀ་མ་ལ་རཀྵ་ཙིཏྟ་སྲོག་ཏུཾ་ཏུཾ། གུ་ཧྱ་རཀྵ་ཙིཏྟ་སྲོག་ཏུཾ་ཏུཾ། ཧྲི་བཾ་རཀྵ་ཙིཏྟ་སྲོག་ཏུཾ་ཏུཾ། མ་མྨ་ཙཱ་ཕུར་ཙིཏྟ་སྲོག་ཏུཾ་ཏུཾ། སུ་རུ་ཙ་ལྷུཾ་ཙིཏྟ་སྲོག་ཏུཾ་ཏུཾ། ཨ་ལི་ཨ་ལི་མ་ཛཿཛཿ ཤཾ་ཤཾ་ལི་ཤི་དེད། ཨ་ཤྭ་དེད། མོ་སྨུག་སྤུ་གྲི་ཨ་ལི་མ་ཛཿཛཿ ནག་མོ་ཤ་ལ་རུབ་ཛཿཛཿ དྷྲིག་དྷྲིག་ཡ་དུ་པ་ཤ་ནི་སོད། དུཾ་ཤིག་ཨ་གད་ཛཿ མོན་བུ་ཨ་གད་ཛཿ ཡ་སྦྲི་ཡ་སྦྲི་མོན་བུ་ཛཿ མོན་བུ་ཁྲག་ལ་འཇིབས་ཛཿསྣྲིར་ན་རྦད། དུ་ན་རྦད། ཤི་ན་རྦད། ཤག་ཤིག་རྦད། ཏྲི་ན་རྦད། དུ་ན་རྦད། མོན་བུ་པུ་ཏྲ་ཤཾ་རྦད་ཡཾ་རྨུགས། ལིངས་འདུས། ཁཾ་ཤོད་པ། ཡ་མོ་ཛཿདགྲ་བོའི་རུས་ལ་ཁྲོལ་ཁྲོལ་རྦད། གསེར་གྱི་སྤུ་གྲི་གནོད་བྱེད་ཀྱི་སྙིང་ལ་ཡཾ་རྦད། སུཾ་ཏྲིག་རཀྵ་བྷྱོཿ ཐིབ་ཐིབ་ཙཀྲ་བྷྱོཿ སྙིང་ཁ་རག་དུནྟི་བྷྱོཿ རྦད་རྦད་ཏྲི་ན་ཤིག་ཤིག སེ་ན་གཏུབས་གཏུབས། ཁ་རག་རྦད་དུཾ་བུ་བྷྱོཿ བཛྲ་ཙ་ཏྲི་རཀྵ་ཙ་ཏྲིར་མཱ་ར་ཡ་རྦད། ཅེས་པ་རྣམས་ལས། ཤཱ་ས་ན་དྲུག་ཅུ་རེ་བཞི་སོགས་དང་། མོའི་བོད་རྦད་བསད་གསུམ་སྦྲེལ་ནས་ཉེར་ལྔ། ཕོའི་བོད་རྦད་བསད་གསུམ་བཅུ་གསུམ། ཐུན་སྔགས་བདུན་ཙམ་སོགས། ཇི་ལྟར་རིགས་པ་བཟླས་ལ་སྐམ་ཐུན་རློན་ཐུན་ལ་མཆིལ་མ་མ་འཐོར་བར་ཕུས་བཏབ་མཐར། ཐུན་མཆོག་འབར་བ་ཁྱེད་རྣམས་ཀྱིས་ཁམས་གསུམ་གྱི་སེམས་ཅན་ཐམས་ཅད་ཀྱི་སྲོག་ལ་མངའ་མཛོད། དགྲ་བགེགས་ཐམས་ཅད་ད་ལྟ་ཉིད་དུ་ཚར་ཆོད་ལ་བརྡེག་པའི་ལས་མཛོད་ཅིག ཅེས་ལན་གསུམ་བརྗོད། ཧོ་མོན་བུ་པུ་ཊ་སྤུན་གཉིས་པོ། སྲིང་མོ་ནག་མོ་གསེར་གྱིས་སྤུ་གྲི་མ་སྟེ། ལྕམ་དྲལ་རྣམ་པ་གསུམ་སྐུ་རྔམས་པའི་ཆ་བྱད་དང་ལྡན་པ། གསུང་འཇིགས་པའི་ང་རོ་དང་ནི་ལྡན་པ། ཐུགས་གདུག་པའི་རང་བཞིན་དང་ལྡན་པ། སྐུ་ལ་མོན་ཏྲི་དར་ནག་གི་ག་ཤ་གསོལ་བ། རྒྱན་དུ་མི་མགོ་དང་མི་ལྤགས་ཀྱི་གཡང་གཞིས་བརྒྱན་པ། ཕྱག་ན་དགྲ་སཏྭ་དང་གསོད་པའི་གསེག་ཤང་དང་སྤུ་གྲི་བསྣམས་པ། བུད་མེད་ནག་མོ་བརྒྱས་གཤེགས་པའི་ཤུལ་ལམ་འདྲེན་པ། སྐྱེས་པ་སྟག་ཆས་ཅན་བརྒྱས་གཡས་ཀྱི་དམག་རུ་འདྲེན་པ། ཉན་ཐོས་དགྲ་བཅོམ་པ་བརྒྱས་གཡོན་གྱིས་དམག་རུ་འདྲེན་པ། སྔགས་པ་ནག་པོ་བརྒྱས་སླད་ཀྱི་རྗེས་ནས་འབྲངས་པ་ལ་སོགས་པ། བདུད་བཙན། དྲེགས་བྱེད་དཔག་ཏུ་མེད་པའི་འཁོར་དང་བཅས་པ། བསྟན་པ་བསྲུང་བ། མཆོད་ལ་གདུང་བ། དམ་ལ་གནས་པ། ཡེ་ཤེས་ཀྱི་སྤྱན་ཅན། ལེགས་ཉེས་ཀྱི་ཤན་འབྱེད། བདེན་རྫུན་གྱི་ཤགས་འདེབས། རྣལ་འབྱོར་པའི་དཔུང་གཉེན། དམ་ཅན་གྱི་སྲུང་མ། དམ་ཉམས་ཀྱི་སྙིང་འབྱིན། དགྲ་སྡང་གི་ཤན་པ། མ་རུངས་པའི་སྲོག་གཅོད། ཟས་སུ་ཤ་ཁྲག་ལ་དགའ་བ། ལས་སུ་གནོད་བྱེད་ཀྱི་སྲོག་རྩ་གཅོད་པ། བསྟན་པ་འཇིག་པའི་དམ་ཉམས་ཀྱི་ཤ་ལ་ཟ་བ། ཁྲག་ལ་འཐུང་བ། རུས་པ་ལ་འཆའ་བ། གཞུང་པ་འདྲེན་པ། སྲོག་རྩ་གཅོད་པ། དོན་སྙིང་འབྱིན་པ། ཀླད་པ་འབྲུ་བ། ལྤགས་པ་མཉེ་བ། ལྷ་བ་འཇིབས་པ། རྒྱུ་མ་གཟིངས་པ། མོན་པ་ལྕམ་བྲལ་ཁྱོད་བཀའ་ལ་བཏགས་པའི་བཀའ་སྲུང་། དམ་ལ་བཏགས་པའི་དམ་ཅན་ཡིན་པས་བཀའ་མ་བཅག དམ་མ་བྲལ་བར་བཀའ་བའི་གཏོར་མ་རྒྱ་ཆེན་པོ་བཞེས་ལ། བསྟན་པའི་སྤྱི་དགྲ། སློབ་དཔོན་གྱི་སྐུ་དགྲ། རྣལ་འབྱོར་པའི་སྒོས་དགྲ། སྔ་དགྲ་ཐལ་བ། ཕྱི་དགྲ་ཤོམ་པ། ད་དགྲ་སྡང་བར་བྱེད་པའི་སྡིག་ཅན་རྨད་དུ་བྱུང་བ་རྣམས་ཚེའི་འདུ་བྱེད་སྐུམས། སྒྱུ་མའི་ལྔ་ཕུང་ཤིག རྒྱབ་བརྟེན་ལྷ་དང་ཕྱེས། གནམ་གྱི་འཇུ་ཐག་ཆོད། སའི་བརྟན་ཕུར་ཕུད། ལུས་དང་སེམས་སུ་ཕྲོག་ཅིག ཤ་དང་རུས་སུ་ཕྱེས། མཆན་གྱི་བུ་དང་ཕྲོལ། སྒོ་བའི་ནོར་དང་ཕྲོལ། ཕུག་གི་ཟོག་དང་ཕྲོལ། སྡིག་པོ་ཆེའི་ཤ་ལ་ཟོ། ཁྲག་ལ་འཐུང་། རུས་ལ་འཆོས། གཞུང་པ་དྲོངས། སྲོག་རྩ་ཆོད། དོན་སྙིང་ཕྱུང་། ཀླད་པ་བྲུས། ལྤགས་པ་མཉེས། ལྷ་བ་འཇིབས། རྒྱུ་མ་གཟིངས། འཁོར་ཤིག ཚང་ཀྲུགས། ཡོ་སྒྲོལ། ཆོ་འཕྲུལ་ཐོང་། སྨྱོ་རུ་ཆུག ལྕེབ་ཏུ་ཆུག ཕོ་ལྷ་དང་ཕྱེས། ཕོ་སྲི་དང་སྤྲོད། དགྲ་ལྷ་དང་ཕྱེས། དགྲ་སྲི་དང་སྤྲོད། མོ་ལྷ་དང་ཕྱེས། མོ་སྲི་དང་སྤྲོད། ནོར་ལྷ་དང་ཕྱེས། གོད་སྲི་དང་སྤྲོད། ཞིང་ལྷ་དང་ཕྱེས། སད་སེར་དང་སྤྲོད། གལ་ཏེ་དེ་ལྟར་མ་བྱས་ན་དམ་ལས་འདས་པ་ཡིན་པས་ཁྱེད་གསུམ་བརླག་པར་འགྱུར་རོ། །བཅོལ་པའི་ཕྲིན་ལས་མྱུར་དུ་མཛོད་ཅིག ཅེས་བརྗོད་ཅིང་སྨན་རཀ་གི་ཕུད་གཏོར་བས་ལས་ལ་བསྐུལ་ལོ། །གཉིས་པ་ནི། དགུག་པའི་ཕྱག་རྒྱ་བཅས་ལ། རང་ཡི་དམ་དུ་གསལ་བའི་ཐུགས་ཁའི་ཧཱུྃ་གི་འོད་ཟེར་གྱིས། མདུན་གྱི་མགོན་པོ་འཁོར་བཅས་བསྐུལ་བས། དེ་རྣམས་ལས་རང་འདྲའི་སྤྲུལ་པ་དཔག་མེད་སྤྲོས། བསྒྲུབ་བྱའི་ལྷ་སྲུང་ཐམས་ཅད་བཀུག་ནས། ཆོས་སྐྱོང་གི་བཀའ་འཁོར་དུ་བཅུག དེ་ནས་བསྒྲུབ་བྱ་དངོས་བཀུག་ནས། ལིངྒ་ལ་བཅུག་པར་བསམ་ཞིང་། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི༞ ཆོས་ཀྱི༞ དགེ་འདུན༞ བཅོམ་ལྡན་འདས་དཔལ་ཀྱཻ་རྡོ་རྗེ་ལ་སོགས་པ་ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱིས༞ དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་དང་། རྡོ་རྗེ་ནག་པོ་ཆེན་པོ་སྟོབས་འཕྲོག་པའི་གཟུགས་ཅན་གཉེན་མགོན་ཞལ་བཞི་པ་ལྕམ་དྲལ་འཁོར་དང་བཅས་པ་རྣམས་ཀྱི༞ ཁྱད་པར་དུ་དམ་ཅན་གནོད་སྦྱིན་ཡབ་ཡུམ། བཀའ་བསྟོད་པུ་ཊ་མིང་སྲིང་། ལས་བྱེད་རུ་འདྲེན་སྡེ་བཞི། གདོང་བརྙན་སྒོ་མ་རྣམ་བཞི། འབར་བ་གཎྜི་ཁྲོ་ཚོགས། དྲེགས་པ་ཕོ་རྒྱུད་མོ་རྒྱུད། བཀའ་ཉན་དམ་ཅན་རྒྱ་མཚོའི་དམག་ཚོགས་འཁོར་དང་བཅས་པའི་བཀའ་བདེན་པ་དང་། བདེན་པ་ཆེན་པོའི་མཐུས་བླ་མའི་སྐུ་དགྲ། བསྟན་པའི་ཡོངས་དགྲ། དམ་ཚིག་ཅན་གྱི་སྡང་དགྲ། སེམས་ཅན་ཡོངས་ལ་འཚེ་བར་བྱེད་པ་སྟེ། མདོར་ན་རྡོ་རྗེ་འཆང་གིས་རྒྱུད་སྡེ་རྣམས་སུ་མངོན་སྤྱོད་ཀྱི་ལས་བྱ་བར་གསུང་བའི་ཡུལ་དུ་གྱུར་ཅིག གང་ལ་མངོན་སྤྱོད་མ་བྱས་ན་རྡོ་རྗེ་འཛིན་པ་ལ་རྩ་ལྟུང་བཅུ་པ་འབྱུང་བའི་རྐྱེན་དུ་གྱུར་པའི་གདུགས་པ་ཅན་བསྒྲལ་བར་འོས་པ་དེ་དག་ཐམས་ཅད་མཐོ་བ་སྲིད་པའི་རྩེ་མོ་ནས། དམའ་བ་དམྱལ་ཁམས་ཡན་ཆད་གང་ན་འདུག་ཀྱང་། རང་དབང་མེད་པར་ཁུག་ལ་ལིངྒ་འདི་ལ་ཆུག་ཅིག སྣྲི་ཡཾ་ཛཿ ཏྲི་ཡཾ་ཛཿ ཨོཾ་རོ་རུ་སོགས་མོའི་བོད་པ་དང་། ཨ་ལི་སོགས་ཕོའི་བོད་པའི་མཐར། སརྦ་ཤ་ཏྲུཾ་ཨཱ་ཀརྵ་ཡ་ཛཿ ཞེས་བརྗོད་ཅིང་རོལ་མོའི་སྒྲ་དྲག་པོ་དང་། བཤུགས་པའི་སྒྲ་ཚོགས་བྱ། ལྕགས་ཀྱུའི་ཕྱག་རྒྱ་བཅས་ལ། ཨོཾ་སེང་ཧ་མུ་ཁ་ཧཱུྃ་ཕཊ། བཛྲ་ཨཾ་ཀུ་ཤ་ཛཿ ཞེས་བརྗོད་པས་ཕོ་ཉ་རྣམས་ཀྱི་ནང་ནས་སེང་གེའི་གདོང་ཅན་ལྕགས་ཀྱུ་ཐོགས་པ་ཞིག་གིས་དགྲ་བགེགས་དེ་ལིངྒའི་སྤྱི་བོར་ཁྲིད་དེ། ཆུའི་ཁམས་ཀྱི་ནུས་པ་ཐམས་ཅད་ཉམས་པར་བྱས། ཞགས་པའི་ཕྱག་རྒྱ་དང་། ཨོཾ་ཨ་དྱེ་མུ་ཁ་ཧཱུྃ་ཕཊ། བཛྲ་པཱ་ཤ་ཧཱུྃ། གཟིག་གི་གདོང་ཅན་སེར་མོ་ཞགས་པ་ཐོགས་པ་ཞིག་གིས། དགྲ་བགེགས་དེ་ལིངྒའི་སྤྱི་བོ་ནས་ཐོགས་མེད་དུ་བསྟིམས་ནས། སའི་ཁམས་ཉམས་པར་བྱས། ཨོཾ་རི་ཁ་སི་མུ་ཁ་ཧཱུྃ་ཕཊ། བཛྲ་སྥོ་ཊ་བཾ། དོམ་གྱི་གདོང་ཅན་དམར་མོ་ལྕགས་སྒྲོག་ཐོགས་པས་བཀུག་པ་དང་བསྐྱེད་པའི་ལིངྒ་ཆུ་ལ་ཆུ་བསྲེས་པ་ལྟར་དབྱེར་མེད་དུ་བྱས་ཤིང་། མེའི་ཁམས་ཉམས་པར་བྱས། དྲིལ་བུའི་ཕྱག་རྒྱ་དང་། ཨོཾ་རཀྵ་མུ་ཁ་ཧཱུྃ་ཕཊ། བཛྲ་ཨ་ཝེ་ཤ་ཧོཿ དྲེད་ཀྱི་གདོང་ཅན་ལྗང་ཁུ་ཐོ་བ་ཐོགས་པ། དགྲ་བགེགས་བརྡུངས་པས་མྱོས་ནས་དྲན་མེད་དུ་སོང་བས། རླུང་གི་ཁམས་ཉམས་པར་བྱས་པར་བསམ། དེ་ནི་སྒོ་མ་བཞིའི་གནད་ཀྱིས་དགུག་པའི་མན་ངག་ཐུན་མོང་མ་ཡིན་པའོ། །དེ་འདྲ་ཚར་གསུམ། གསུམ་པ་ནི། ཛཿ རྗེ་བཙུན་ནས། བསྒྲལ་བར་འོས་པ་དེ་དག་ཐམས་ཅད་བར་གོང་བཞིན་གྱི་རྗེས་སུ་བསྲུང་སྐྱབས་བྱེད་པའི་ལྷ་དང་ཕྱེས་ཅིག བསྲུང་ཞིང་སྡོང་གྲོགས་མགོན་སྐྱོབ་བྱེད་པའི་ལྷ་དང་ཕྱེས་ཅིག ཕོ་ལྷ། དགྲ་ལྷ། ཞང་ལྷ། སྲོག་ལྷ། ཡུལ་ལྷ་ལ་སོགས་པའི་ལྷ་དང་ཕྱེས་ཤིག བསྲུང་འཁོར་དང་ཡི་དམ་དང་ཆོས་སྐྱོང་ལ་སོགས་པའི་ནུས་མཐུ་དང་ཕྱེས་ཤིག རོལ་མོ་སོགས་གོང་བཞིན་དང་། ཏྲཀ་རཀྴ་ནས་སྙིང་ཁྲག་ཏྲཀྨོ་ཏྲ་སའི་བར་མོའི་རྦད་པ་དང་དྷྲིཀ་དྷྲིཀ་ནས་མོན་བུ་ཁྲག་ལ་འཇིབས་ཛཿ བར་ཕོའི་རྦད་པ་གཉིས་ཀྱི་མཐར་སརྦ་དེ་ཝ་བི་ཏིཥྛ་ཧཱུྃ་ཕཊ། ཅེས་བརྗོད་ཅིང་རང་གི་སྙིང་ག་ནས་འོད་ཟེར་ལྕགས་ཀྱུ་ལྟ་བུ་འཕྲོས་པས། དགྲ་བགེགས་ཀྱི་རྒྱུད་ལ་ཡོད་པའི་རང་བཞིན་གྱི་གནས་པའི་རྡོ་རྗེ་གསུམ་གྱི་ནུས་མཐུ། གནས་སྐབས་སུ་བླ་མས་དབང་བསྐུར་བ་ལ་སོགས་པའི་དུས་སུ་གསལ་བཏབ་ཅིང་བྱིན་གྱིས་བརླབས་པའི། འཇིག་རྟེན་ལས་འདས་པའི་ནུས་མཐུ་ཐམས་ཅད་ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོའི་རྣམ་པར་བསྡུས་ཏེ། བྱ་ཚང་ནས་འཕུར་བ་བཞིན་ཐོགས་མེད་དུ་བྱུང་ནས། རང་གི་ལུས་ངག་ཡིད་གསུམ་ལ་ཐིམ་པས་རྡོ་རྗེ་གསུམ་གྱི་རང་བཞིན་སྔར་ལས་ཀྱང་གཟི་བརྗིད་ནུས་པ་ཆེ་ཆེར་གྱུར་པར་བསམ། ཁོའི་ལུས་དེ་བཀྲག་མདངས་གཟི་བརྗིད་དང་བྲལ་བས་སྡོང་པོ་རྙིང་པ་ཉི་ལྷག་གིས་ཁྱེར་བ་ལྟར་ནག་ཧྲུལ་གྱིས་སོང་བར་བསམ། བདག་གིས་སྔགས་བཟླས་པས་གནས་གསུམ་ནས་མེ་དང་མཚོན་ཆའི་ཚོགས་སྤྲོས་པས། བྱད་མ་བསྲུང་སྐྱོབ